Aalborgs bilister bryder i stor stil loven i det travle lyskryds for enden af Hasserisgade. Skiltningen er lavet efter forskrifterne, men Aalborg Kommune vil nu alligevel gøre noget ved problemet.

En pil, der peger til venstre, medfører sammen med ordet "bus" stor forvirring i et af Aalborgs mest trafikerede lyskryds. Det er krydset Hasserisgade/Vesterbro, det handler om, og forvirringen får rigtig mange bilister til at overtræde færdselsloven til gene for medtrafikanterne og fremkommeligheden i det inderste af Aalborg. Bilister, der vil ud på Vestrebro fra Hasserisgade kan helt lovligt svinge til venstre i den venstre vognbane, men ikke den højre. Det har de ellers kunnet gøre lovligt i mange år, men sidste sommer blev venstresving begrænset til en bane, fordi Aalborg Kommune, ville aflaste trafikken på Vesterbro, der hver eftermiddag lider under et sandt kaos frem mod Hasserisgade og Prinsensgade. Den vognbane, der er lovlig at bruge, viser en helt almindelig pil, der peger til venstre. Den anden vognbane viser en pil, der signalerer, at man må svinge til højre, og så en pil, der signalerer venstresving. Henover denne pil står ordet "bus" dog også, Det betyder, at det kun er busser, der lovligt må svinge til venstre, og det misforstår bilisterne altså i stor stil. - Det er ærgerligt, at man ikke retter sig efter den afmærkning, der er, lyder det fra Ulrich Clausen. Han er ingeniør i By- og Landskabsforvaltningen i Aalborg Kommune, og anderkender, at der er et problem med bilister, der placerer sig forkert, og dermed bryder færdselsloven. - Det er ikke heldigt, der er så mange, der overtræder sådan et forbud. Da TV2 Nord tirsdag formiddag stillede et kamera op, for at dokumentere problemet, gik der kun ganske kort tid, før optagelserne var i kassen. Vi blev dog hængende og mellem 11 og 12 kunne vi således tælle til mere end 20 bilister, der svingede til venstre fra den ulovlige bane. Nordjyllands Politi er den myndighed, der har godkendt, at Aalborg Kommunes skiltning i krydset er tilstrækkelig og god nok. Det er et år siden, skiltningen blev ændret, men mange misforstår den. Alligevel har politiet ikke noget at udsætte på skiltningen. - Den er efter de bestemmelser, der er i bekendtgørelsen om vejafmærkning, så der er ikke noget at pege fingre ad i den retning, lyder det fra Karl Åge Christensen fra Trafiktjenesten under Nordjyllands Politi. Den blåstempling til trods vil Aalborg Kommune nu kigge på problemet. - Og vi skal også fortsat have en dialog med politiet om der er noget, der kan gøres anderledes, lyder det fra Ulrich Clausen.